શેરબજારમાં દિવાળી, 5 દિવસમાં 1,071 પોઇન્ટનો ઊછાળો | નવગુજરાત સમય
1 / 1 શેરબજારમાં દિવાળી, 5 દિવસમાં 1,071 પોઇન્ટનો ઊછાળો
નિફ્ટી ઊંચામાં 11,945 સુધી વધીને પાછી ફરી, આઇટી અને પીએસયુ બેન્ક શેરોએ તેજીની આગેવાની લીધી
શેરબજારમાં દિવાળીનો માહોલ જામ્યો છે. સેન્સેક્સમાં ધનતેરસના દિવસથી સુધારો શરૂ થયો તે પાંચ દિવસમાં જ વિક્રમી સપાટીએ પહેંચ્યો છે. આ દિવાળી રોકાણકારોના ચહેરા પર ફરી ખુશી લાવી છે. આ ગાળામાં રોકાણકારોની મૂડીમાં ~પાંચ લાખ કરોડનો વધારો થયો છે. મિડ અને સ્મોલ કેપ શેરો જે તેજીમાં પાછળ પડી ગયા હતા તેમાં પણ છેલ્લા પાંચ દિવસમાં નોંધપાત્ર રિકવરી આવી છે. છેલ્લા પાંચ દિવસમાં આવેલા સુધારા પાછળ સૌથી મોટું કારણ અમેરિકન ફેડરલ રિઝર્વ દ્વારા વ્યાજદરમાં ઘટાડો કરવાનું હતું. આને કારણે બોન્ડ માર્કેટમાંથી નાણાં પાછા ખેંચાઇને ઇમર્જીંગ માર્કેટ તરફ વળ્યા હોવાનું જોવાયું છે. આનો લાભ ભારતને પણ મળ્યો છે અને એફપીઆઈ ફરીથી ભારતીય શેરબજારમાં સક્રિય બની હતી. શેરોમાં ઝડપી સુધારા પાછળનું એક કારણ કોર્પોરેટ સેગમેન્ટની ધારણા કરતાં સારી કામગીરી અને બેન્કોની એનપીએમાં થયેલો ઘટાડો પણ છે.
સેન્સેક્સ એક તબક્કે 293 પોઇન્ટ વધીને 40,345ની નવી ટોચને સ્પર્શ્યો હતો. પરંતુ પાછળથી શેરોમાં ઊંચા મથાળે પ્રોફિટ બુકિંગ નીકળતા નીચામાં 40,054 થયા બાદ છેલ્લે 40,129.05 રહેતાં 77.18 પોઇન્ટ સુધર્યો હતો. જોકે, છેલ્લા પાંચ દિવસના સળંગ સુધારામાં તેમાં 1,071 પોઇન્ટનો ઊછાળો નોંધાયો હતો. ઓક્ટોબર મહિના દરમિયાન સેન્સેક્સ 3.8 ટકા એટલે કે 1,462 પોઇન્ટ ઊંચકાયો છે. નિફ્ટી ઇન્ટ્રા ડેમાં 11,945ની છેલ્લા 11 મહિનાની સૌથી ઊંચી સપાટીએ પહોંચ્યા બાદ છેલ્લે 37.10 પોઇન્ટ વધીને 11,881.20 રહી હતી. ઓક્ટોબરમાં નિફ્ટીમાં 3.5 ટકાનો ઊછાળો જોવાયો હતો. સેન્સેક્સમાં રિલાન્યસ, આઇટીસી જેવા હેવીવેઇટ સાધારણ નરમ રહેતાં સુધારો મર્યાદીત રહ્યો હતો. બજારમાં પાછળથી એવી પણ વાતો આવી હતી કે શુક્રવારે નાણામંત્રાલય દ્વારા કોઈ આર્થિક પગલાંની જાહેરાત કરવામાં આવે, જેની પાછળ પણ ઊંચા મથાળે પ્રોફિટ બુક કરવાનો મૂડ રહ્યો હતો. માર્કેટ સૂત્રોના કહેવા પ્રમાણે છેલ્લા બેથી ત્રણ દિવસથી સરકાર દ્વારા વ્યક્તિગત ટેક્સમાં રાહતના પગલાં તેમજ ગોલ્ડ એમેનસ્ટી યોજના લાવવાની વાતોએ પણ સુધારાને પીઠબળ આપ્યું હતું. જોકે, સરકારના સત્તાવાર સૂત્રોએ ગોલ્ડ એમેનસ્ટી સ્ક્રિમની કોઈ વિચારણા નહીં હોવાનો ખુલાસો કર્યો હતો.
અમરિકન ફેડરલ રિઝર્વે વ્યાજદરમાં 0.25 બેસિઝ પોઇન્ટનો ઘટાડો કરીને ઇમર્જીંગ માર્કેટને પીઠબળ આપ્યું હતું. એશિયાના મોટા ભાગના શેરબજારમાં સુધારો હતો તો ફોરેક્સ માર્કેટમાં પણ સ્થિરતા જોવાઈ હતી. અમેરિકા અને ચીન વચ્ચેના ટ્રેડ સમજૂતી અંગે પણ આજકાલમાં સકારાત્મક જાહેરાત થાય તેવી અપેક્ષા રાખવામાં આવતી હતી. ડોલર ઇન્ડેક્સ સાધારણ ઘટીને રહેતાં ભારતીય કરન્સીમાં સુધારો હતો. યુરોપના શેરબજારમાં સાધારણ નરમાઈ જોવાઈ હતી. સ્થાનિકમાં આંતરપ્રાવહ સુધારાતરફી રહીને માર્કેટ બ્રેડથ મજબૂત રહીને વધનાર 1540 શેરો સામે 1016 ઘટનાર શેરો હતા. ઊપલી સર્કિટે 264 શેરો સામે નીચલી સર્કિટે 227 શેરો હતા. નિફ્ટી વીઆઇએક્સ પણ સાધારણ 2.1 ટકા ઘટીને 16.30 રહી હતી. મિડ કેપ આંક 167 અને સ્મલો કેપ આંક 127 પોઇન્ટ વધ્યા હતા.
બેન્ક નિફ્ટી ફરી 30,000ની સપાટીને વટાવી ગઈ હતી. મુખ્યત્વે પીએસયુ બેન્કોમાં આવેલા ઊછાળાની મજબૂત અસર હતી અને નિફ્ટી પીએસયુ બેન્કેક્સ આંક 3.8 ટકા વધ્યો હતો. અન્ય સેક્ટોરલ આંકમાં ડાઇવરસિફાઇડ એક ટકા, સીપીએસઈ 0.5 ટકા, હેલ્થકેર 0.9 ટકા, પીએસયુ 1.9 ટકા, આઇટી 1.7 ટકા, ટેલિકોમ 1.9 ટકા, યુટિલિટી 0.9 ટકા, કન્ઝયુમર ડ્યુરેબલ 0.5 ટકા, રિયલ્ટી 1.3 ટકા વધ્યા હતા તો એનર્જી 0.4 ટકા, પ્રાઇવેટ બેન્ક 0.3 ટકા, મેટલ 0.5 ટકા ઘટ્યા હતા. સેન્સેક્સમાં યસ બેન્ક સૌથી વધુ 24 ટકા ઊંચકાયો હતો.